**«Et menneske i nød er viktigere enn et ødelagt tak»**

Prekeninspirasjon til 25. søndag i treenighetstiden (19. november)

v/Annette Dreyer, prest i Østre Aker og Haugerud menighet, Den norske kirke

Søndagens evangelietekst:

*Noen dager senere kom Jesus igjen til Kapernaum, og det ble kjent at han var hjemme. Det samlet seg så mange at de ikke fikk plass, ikke engang utenfor døren. Mens han forkynte Ordet for dem, kom de til ham med en som var lam. Det var fire mann som bar ham. Men de kunne ikke komme fram til ham på grunn av trengselen. Derfor brøt de opp taket over stedet der han var, laget en åpning og firte ned båren som den lamme lå på. Da Jesus så deres tro, sa han til den lamme: «Sønn, syndene dine er tilgitt». Nå satt det noen skriftlærde der, og de tenkte med seg selv: «Hvordan kan han si slikt? Han spotter Gud! Hvem andre kan tilgi synder enn én – det er Gud?» Straks visste Jesus i sin ånd at de tenkte slik, og han sa til dem: «Hvorfor går dere med slike tanker i hjertet? Hva er lettest å si til den lamme: ‘Syndene dine er tilgitt’ eller: ‘Stå opp, ta båren din og gå?’ Men for at dere skal vite at Menneskesønnen har makt på jorden til å tilgi synder» -- og nå vender han seg til den lamme – «Jeg sier deg: Stå opp, ta båren din og gå hjem!» Og mannen reiste seg, tok straks båren og gikk ut rett foran øynene på dem, så alle ble ute av seg av undring. De priste Gud og sa: «Noe slikt har vi aldri sett.»* Mark, 2,1-12

Jeg overhørte en gang en samtale mellom to mødre som snakket om kristne barnebøker. Den ene moren syntes det var ubehagelig å lese fra barnebibelen for barnet sitt, fordi slik ble barnet for første gang utsatt for ordet «slave». Jeg vet ikke hvordan samtalen videre gikk, for selv fikk jeg noe å tenke på. Moren har rett i at ordet slave bringer fram vonde assosiasjoner. Men ubehaget blir ikke borte ved å avskaffe ordet, slaveriets brutalitet blir kun borte når slaveriet avskaffes. Da må vi belys det, våge å snakke sant om det, også når det skaper ubehag (i møte med barn skal man naturligvis snakke med barnet på barnets nivå, og tilpasse språk og informasjon deretter). Og den ubehagelige sannheten for oss som bor i Norge er at vårt forbruk delvis er forbundet med utnyttelse av mennesker og natur. Som oljenasjon har vi bidratt til klimaendringer som rammer fattige mennesker i andre land hardest. Vi akker oss over det, samtidig åpnes stadig nye felt. Heller ikke vårt private forbruk kan renvaskes – gjennom klesindustrien, billig bilvask, i bygningsbransjen, i reiselivet og i massasjestudioer bidrar vår privatøkonomi til at slaveriet vedvarer. I møte med alt dette, har denne søndagens tekst tre punkter som kan hjelpe oss til å stoppe opp og tenke og få nytt håp:

**«Derfor brøt de opp taket»: Handling som trosser ubehag**

Det er rart at vi ikke hører noe om menneskemengdens reaksjoner på at vennene til den lamme mannen ødelegger taket. Tenk deg selv, ville du ikke reagert hvis noen (selv med gode intensjoner) begynte å ødelegge et hus for å komme raskt nok fram? Vi må jo anta at Jesus skulle *ut* av dette huset på ett eller annet tidspunkt, hvorfor kunne de ikke bare vente utenfor som alle de andre? Eller spre seg en og en i menneskemengden, slik at sjansen for å få tak i Jesus økte? Men vennene opplever at situasjonen er akutt, og de tar et ekstremt valg: de bryter opp taket. De må ha blitt møtt med tilrop underveis, og de må ha kjempet med seg selv for å gjennomføre det. Men de gjorde det likevel. Vi som ønsker å følge Jesus får noe å tenke på her: av og til må vi tåle å kjenne på ubehag og motstand for å gjøre det som er rett. Det er på sin plass at vi går kritisk gjennom vårt eget forbruk på leting etter alternativer slik at vi ved vårt forbruk bidrar minst mulig til en økonomi der de fattigste forblir fattige. Men vi må også snakke om det. Hvor man vasker bilen sin bør være et tema rundt lunsjbordet. At man gjør research på entrepenørens etikkstandard før man pusser opp, likeså.

**«Derfor brøt de opp taket»: Ting og mennesker har ulik verdi**

Det hender at kampen for menneskeverdet koster. Vennene som ødela taket, visste noe viktig: et menneske i nød er viktigere enn et ødelagt tak. Det hender at motstand koster. Da Martin Luther King Jr. kjempet mot rasisme og segregering, ble motorveien blokkert av demonstranter. Bilene kom seg ikke fram. Folk var sinte, og han ble kritisert for å forstyrre samfunnsordenen. Men det var jo nettopp dét han ville. Forandringen som brøt fram var ikke et rolig øyeblikk, men kom ved mange nok forstyrrelser til at man ikke lenger kunne ignorere saken. Mange var provoserte, og sånn er det med endring. Det er frustrerende og vi som ikke lider under tingenes tilstand ønsker ofte at de som kjemper bare kan gjøre det på en litt mindre forstyrrende måte. Men vennene i dagens tekst gjør sannheten synlig: Et menneske i nød er viktigere enn et ødelagt tak. Tross alt er taket bare en ting. Vi som lever komfortabelt, kan lett la oss lure til å tro at endring skjer av seg selv. Det gjør det ikke.

**Kapernaum: Sted for trøst og håp**

Til slutt vil jeg stoppe opp ved en detalj som ofte kan bli glemt. Hendelsen vi kan lese om i denne dagens prekentekst, og flere med den (for eksempel helbredelsen av Peters svigermor og helbredelsen av offiserens sønn, samt en del av Jesu undervisning), foregår i byen Kapernaum. Fortellingene derfra er viktige, ikke bare fordi de forteller om Guds Sønn som gikk blant helt vanlige folk og som ble berørt av dem han møtte, men fordi flere av fortellingene derfra peker videre mot en virkelighet bortenfor tiden. For eksempel er navnet på byen, Kapernaum, et tegn i seg selv. For en av navnets betydninger er «landsbyen for trøst». Hvordan navnet kom til, vet jeg ikke. Men jeg vet at «Kapernaum, landsbyen for trøst» har trøstet mange.

For i likhet med alle fortellinger om helbredelse, har også fortellingene fra Kapernaum en dobbel funksjon – de forteller på den ene siden om at Jesus gjorde under og helbredet mennesker, men mer enn det, så peker de fram mot en virkelighet som en gang skal komme, og som ble virkelig da Jesus selv led, døde og overvant døden. Den kristne tro fastholder at ved Jesu lidelse, død og oppstandelse, vil alt det skapte en gang bli forløst. Slaver skal bli fri. Undertrykte skal få sin rett. Også mens vi kjemper for rettferdighet og frihet for alt det som Gud har skapt, kan vi hente styrke og håp fra Trøstens by.

For fortellingene peker utover seg selv. Derfor sier vi *allerede nå, men ennå ikke*. Også våre liv er merket av smerte og lidelse, noen mer enn andre. Våre liv bærer også med seg ubesvarte spørsmål. Derfor skal kirken, og alle troende, huske at der et menneske er sårbart, der kalles vi til omsorg. Og der et menneske utnyttes, kalles vi til kamp. Samtidig får vi, ved Jesu død og oppstandelse, holde fast ved håpet og troen om at en gang vil alt det skapte bli forløst.